卢照邻
杂曲歌辞·行路难
君不见长安城北渭桥边，枯木横槎卧古田。
昔日含红复含紫，常时留雾亦留烟。春景春风花似雪，
香车玉舆恒阗咽。若个游人不竞攀，若个倡家不来折。
倡家宝袜蛟龙帔，公子银鞍千万骑。黄莺一向花娇春，
两两三三将子戏。千尺长条百尺枝，丹桂青榆相蔽亏。
珊瑚叶上鸳鸯鸟，凤凰巢里雏鹓儿。巢倾枝折凤归去，
条枯叶落狂风吹。一朝零落无人问，万古摧残君讵知。
人生贵贱无终始，倏忽须臾难久恃。谁家能驻西山日，
谁家能堰东流水。汉家陵树满秦川，行来行去尽哀怜。
自昔公卿二千石，咸拟荣华一万年。不见朱唇将白貌，
惟闻素棘与黄泉。金貂有时须换酒，玉麈但摇莫计钱。
寄言坐客神仙署，一生一死交情处。苍龙阙下君不来，
白鹤山前我应去。云间海上邈难期，赤心会合在何时。
但愿尧年一百万，长作巢由也不辞。